Jakob Axel Nielsen (KF), 2006-03-22:
Ja, det er jo ikke så tit, at man kan stå heroppe og så komme efter ministeren, men jeg har alligevel ladet mig inspirere.
Ministeren har jo fuldstændig ret i, at når man griber ind i rettighedshaveres rettigheder, så er det med at finde en balance.
Fru Ellen Trane Nørby har jo også ret i, at i og med at vi i sin tid, i 1992, tror jeg det var, tillod lovlig kopiering til privat brug, så kom vi ud på, hvad fru Ellen Trane Nørby kaldte en glidebane.
Det vil jeg ikke gøre, for det er jo fuldstændig uundgåeligt, at vi skal have en eller anden form for lovlig kopiering.
Vi skal nu huske på, når vi taler lovlig kopiering og hele omfanget af blankbåndsordningen, at vi jo i 2003 reducerede omfanget af den eller retten til den lovlige kopiering til kun at være det, man kunne låne på et bibliotek eller sådan noget til at kopiere til eget brug.
Der skete en væsentlig reduktion af det, som blankbåndsordningen skal kompensere.
Men det er jo selvfølgelig klart, at når vi laver ændringer heri, så er der nogle, der vil føle, at de mister noget, og så er vi ude i balladen om, hvorvidt man har fundet den rette balance.
Vi Konservative finder, at blankbåndsordningen er en god ordning til at kompensere de her rettighedshavere for tab af den indtægt, de måtFttmo065.fm Page 4947 Thursday, May 18, 2006 10:13 AM te lide ved den lovlige kopiering.
Jeg synes også, at vi i denne debat er nødt til at huske på, at de jo altså har andre primærindtægter.
Men nuvel, det skal ikke skygge for, at selve økonomien i blankbåndsordningen er under pres, det er helt evident.
Derfor synes vi Konservative, at det er flot og godt at høre, at Kulturministeriet, ikke ministeren personligt, trækker en garanti ud under den her blankbåndsordning på dvd-siden, altså ikke på cd-siden, men på dvd-siden, det er jo det, vi taler om.
Derfor er jeg heller ikke enig med hr. Mogens Jensen, når han siger, at der er tale om en forringelse.
Hvorfor gør vi det her?
Dvd'er er blevet for dyre i Danmark og det også i et sådant omfang, at det i sig selv truer med at udhule blankbåndsordningen på dvd-siden.
Fru Ellen Trane Nørby fortalte jo, at selv om hun ikke selv købte dvd'er, så kunne hun godt se, hvad der blev solgt nede syd for grænsen.
Så derfor er det en økonomisk nødvendighed, at vi får omsætningen tilbage i Danmark.
Vi vil ikke have den grænsehandel med det her.
Derfor er det meget fint, at vi får omsætningen tilbage.
Det er i sig selv noget, der understøtter blankbåndsordningen, fordi der kommer midler ind.
Hvis vi så vender os mod SF's forslag, kan jeg ikke tordne lodret imod det, fordi man i virkeligheden godt på en måde kan se med en vis sympati på tankegangen bag det.
I 1992 var der én teknologi, som i dag er håbløst forældet og primitiv.
Men hvorfor så gå imod det?
Der vil jeg godt citere hr. Mogens Jensen, for det kan ikke siges bedre, end hr. Mogens Jensen gjorde i Politiken den 23. januar 2006, hvor hr. Mogens Jensen siger, at det er vigtigt fortsat at sikre, at kunstnerne får kompensation for brugen af deres værker, men han vil ikke længere være med til en teknologiafhængig afgift.
Det er simpelt hen for gammeldags, det bliver sværere og sværere at afgøre, hvilke medier der kan bruges til at optage.
Det er jo med det her område i virkeligheden utrolig let at kritisere ordningen for, at den står i et vadested mellem to former, men det er pokkers svært at finde den helt perfekte ordning, der både giver mulighed for den lovlige kopiering og også sikrer kunstneren.
Der mener jeg, at ministeren med det her lovforslag, netop fordi der er givet en garanti for provenutab, har fundet den balance.
Vi lever altså i en tid, hvor vi vil have it bredt ud til langt flere.
Derfor er det ikke fornuftigt at få pålagt afgifter, uanset om det er aftalte afgifter eller afgifter, der er pålagt af skatteministeren, eller hvad det måtte være.
Det er ikke fornuftigt at fordyre it-udstyr, fordi vi vil have bredt det ud til en langt større del af befolkningen.
Det er heller ikke fornuftigt at komme ind i nogle diskussioner om, hvorvidt et udstyr skal have en afgift eller ikke skal have en afgift, for så skal vi hele tiden på grund af den løbende teknologiske udvikling til at revurdere, hvilke elektroniske medier der skal have en eventuel afgift.
Hvis vi så vender os mere konkret mod SF's forslag, kan man sige eksempelvis om en MP3afspiller, som kan indeholde 5.000 numre, at hvis man går ind på den helt lovlige kopieringsside, TDC's musik.tdconline.dk, så koster et nummer 8 kr. at kopiere lovligt.
Jeg ved ikke, hvor meget der går til rettighedshaveren, men lad os bare antage, at der går 5 kr. til rettighedshaveren.
Hvis man så fylder sin MP3-afspiller op direkte via lovlig kopiering fra TDC's hjemmeside, så skal man altså betale 25.000 kr. i afgift for den MP3-afspiller.
Det siger sig selv, at det er fuldstændig ude i skoven at pålægge så høje afgifter, så alene af den grund hænger SF's forslag ikke sammen.
Så uden at det skal komme som nogen overraskelse, støtter Det Konservative Folkeparti kulturministerens forslag.